CELEX: 32013D0048
Language: el
Date: 2013-01-22 00:00:00
Title: 2013/48/ΕΕ: Εκτελεστική απόφαση του Συμβουλίου, της 22ας Ιανουαρίου 2013 , για την τροποποίηση της εκτελεστικής απόφασης 2011/77/EE σχετικά με την παροχή ενωσιακής χρηματοδοτικής συνδρομής στην Ιρλανδία

24.1.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 21/30
            
         
      ΕΚΤΕΛΕΣΤΙΚΉ ΑΠΌΦΑΣΗ ΤΟΥ ΣΥΜΒΟΥΛΊΟΥ
   
   της 22ας Ιανουαρίου 2013
   για την τροποποίηση της εκτελεστικής απόφασης 2011/77/EE σχετικά με την παροχή ενωσιακής χρηματοδοτικής συνδρομής στην Ιρλανδία
   (2013/48/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 407/2010 του Συμβουλίου, της 11ης Μαΐου 2010, για τη θέσπιση ευρωπαϊκού μηχανισμού χρηματοοικονομικής σταθεροποίησης (1), και ιδίως το άρθρο 3 παράγραφος 2,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Κατόπιν αιτήσεως της Ιρλανδίας, το Συμβούλιο χορήγησε χρηματοδοτική συνδρομή στην Ιρλανδία, μέσω της εκτελεστικής απόφασης 2011/77/ΕΕ (2), για τη στήριξη ενός προγράμματος σημαντικών οικονομικών και χρηματοπιστωτικών μεταρρυθμίσεων, με στόχο την αποκατάσταση της εμπιστοσύνης, τη δυνατότητα επιστροφής της οικονομίας σε βιώσιμους ρυθμούς ανάπτυξης και τη διαφύλαξη της χρηματοπιστωτικής σταθερότητας στην Ιρλανδία, στη ζώνη του ευρώ και στην Ένωση.
            
         
               (2)
            
            
               Σύμφωνα με το άρθρο 3 παράγραφος 9 της εκτελεστικής απόφασης 2011/77/ΕΕ, η Ευρωπαϊκή Επιτροπή προέβη, από κοινού με το Διεθνές Νομισματικό Ταμείο (ΔΝΤ) και σε συνεργασία με την Ευρωπαϊκή Κεντρική Τράπεζα (ΕΚΤ), στην όγδοη επισκόπηση της προόδου που σημείωσαν οι αρχές της Ιρλανδίας, όσον αφορά την υλοποίηση των συμφωνηθέντων μέτρων, καθώς και την αποτελεσματικότητα και τον κοινωνικοοικονομικό αντίκτυπο των εν λόγω μέτρων.
            
         
               (3)
            
            
               Έχει σημειωθεί σημαντική πρόοδος στην επίτευξη των στόχων του προγράμματος απομόχλευσης των τραπεζών. Συγκεκριμένα, δυο εγχώριες τράπεζες έχουν εκάστη ήδη επιτύχει τον στόχο του 122,5 % όσον αφορά τον δείκτη χορηγήσεων προς καταθέσεις (LDR), ο οποίος προβλεπόταν αρχικά να επιτευχθεί έως το τέλος του 2013, ή οδεύουν προς την επίτευξή του. Η άλλη εγχώρια τράπεζα έχει ήδη προβεί σε πωλήσεις μη βασικών στοιχείων ενεργητικού και οι απαιτήσεις απομόχλευσης βάσει του προγράμματός της θα επαναξιολογηθούν έπειτα από απόφαση της Ευρωπαϊκής Επιτροπής όσον αφορά το σχέδιο αναδιάρθρωσής της.
            
         
               (4)
            
            
               Ενόψει της εν λόγω σημαντικής προόδου, μια τροποποίηση του πλαισίου παρακολούθησης βάσει του προγράμματος όσον αφορά την απομόχλευση των τραπεζών, που να συνάδει με τους ονομαστικούς στόχους για την πώληση μη βασικών στοιχείων ενεργητικού, και η προηγμένη παρακολούθηση με σκοπό την εξασφάλιση της βελτίωσης του δείκτη καθαρής σταθερής χρηματοδότησης τραπεζών (NSFR) και του δείκτη κάλυψης ρευστότητας (LCR) θα συνέβαλλαν στην αποτροπή αθέμιτης στρέβλωσης των επιτοκίων καταθέσεων τραπεζών και στην προετοιμασία των τραπεζών για συμμόρφωση με τις απαιτήσεις ρευστότητας της Βασιλείας ΙΙΙ.
            
         
               (5)
            
            
               Υπό το πρίσμα αυτών των εξελίξεων και εκτιμήσεων, η εκτελεστική απόφαση 2011/77/ΕΕ θα πρέπει να τροποποιηθεί,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το άρθρο 3 της εκτελεστικής απόφασης 2011/77/ΕΕ τροποποιείται ως εξής:
   
               1)
            
            
               Στην παράγραφο 8, το στοιχείο γ) αντικαθίσταται από το ακόλουθο κείμενο:
               
                           «γ)
                        
                        
                           απομόχλευση των εγχώριων τραπεζών προς τους ονομαστικούς στόχους για την εκποίηση και την απόσβεση μη βασικών στοιχείων ενεργητικού που καθορίζονται βάσει της ΑΠΕΡ 2011, εκτός αν συμφωνηθεί άλλως με την Ευρωπαϊκή Επιτροπή στο πλαίσιο των τρεχουσών αξιολογήσεων των σχεδίων αναδιάρθρωσης των τραπεζών, και παρακολούθηση της προόδου των τραπεζών προς τις σχετικές απαιτήσεις της Βασιλείας III για τους δείκτες ρευστότητας και καθαρής σταθερής χρηματοδότησης, σύμφωνα με το πλαίσιο προηγμένης παρακολούθησης που έχει συμφωνηθεί στο πλαίσιο του προγράμματος.».
                        
                     
         
               2)
            
            
               Η παράγραφος 10 αντικαθίσταται από το ακόλουθο κείμενο:
               «10.   Η Ιρλανδία, κατά τη διάρκεια του 2013, σύμφωνα με τις προδιαγραφές του μνημονίου κατανόησης:
               
                           α)
                        
                        
                           ολοκληρώνει τα τεστ αντοχής τραπεζών, σε ευθυγράμμιση με τις δοκιμές της Ευρωπαϊκής Αρχής Τραπεζών (ΕΑΤ), με βάση τα αποτελέσματα της ΑΠΕΡ 2011 και του προγράμματος μέτρων δημοσιονομικής πολιτικής 2012. Το τεστ αντοχής είναι αυστηρό και συνεχίζει να βασίζεται σε τεκμηριωμένες προβλέψεις ζημιών από δάνεια και σε υψηλό επίπεδο διαφάνειας. Η δημοσίευση των αποτελεσμάτων ευθυγραμμίζεται με το χρονοδιάγραμμα των επόμενων δοκιμών της ΕΑΤ·
                        
                     
                           β)
                        
                        
                           προβαίνει σε απομόχλευση των εγχώριων τραπεζών προς τους ονομαστικούς στόχους έως το τέλος του 2013 για την εκποίηση και την απόσβεση μη βασικών στοιχείων ενεργητικού που καθορίζονται βάσει της ΑΠΕΡ 2011, εκτός αν συμφωνηθεί άλλως με την Ευρωπαϊκή Επιτροπή στο πλαίσιο των τρεχουσών αξιολογήσεων των σχεδίων αναδιάρθρωσης των τραπεζών, και παρακολούθηση της προόδου των τραπεζών προς τις σχετικές απαιτήσεις της Βασιλείας III για τους δείκτες ρευστότητας και καθαρής σταθερής χρηματοδότησης, σύμφωνα με το πλαίσιο προηγμένης παρακολούθησης που έχει συμφωνηθεί στο πλαίσιο του προγράμματος.».
                        
                     
         Άρθρο 2
   Η παρούσα απόφαση απευθύνεται στην Ιρλανδία.
   
      Βρυξέλλες, 22 Ιανουαρίου 2013.
      
         
            Για το Συμβούλιο
         
         
            Ο Πρόεδρος
         
         M. NOONAN
         
      
   
   
      (1)  ΕΕ L 118 της 12.5.2010, σ. 1.
   
      (2)  ΕΕ L 30 της 4.2.2011, σ. 34.